হাসিনার মৃত্যুদণ্ড নিয়ে আমেরিকার ভূমিকা কী? বিরাট দাবি পুত্র জয়ের

ওয়েব ডেস্ক: মানবতাবিরোধী অপরাধের মামলায় শেখ হাসিনাকে (Sheikh Hasina) মৃত্যুদণ্ড (Death Sentence) দেওয়ার পরই বাংলাদেশ (Bangladesh) সহ বিশ্বজুড়ে শুরু হয়েছে নানা বিতর্ক। এবার ট্রাইবুনালের এই রায়কে নিয়ে বিতর্কের আগুনে ঘি ঢাললেন রায় প্রাক্তন প্রধানমন্ত্রীর পুত্র সজীব ওয়াজেদ জয় (Sajeeb Wazed Joy)। মায়ের বিরুদ্ধে এই রায় নিয়ে অভিযোগের সুরে তিনি বলেছেন, এটি কোনও বৈধ বিচার নয়, এ নিছক রাজনৈতিক প্রতিহিংসা। তাঁর কথায়, “সবাই জানতেন, সাজা আগে থেকেই ঠিক করা ছিল। ১০০-১৪০ দিনের মধ্যে বিচার শেষ করে দেওয়া হয়েছে— এটা কোনও স্বাভাবিক প্রক্রিয়া নয়।”

তবে শুধু আদালতের রায় নয়, বাংলাদেশের অন্তর্বর্তীকালীন সরকারের ভূমিকা নিয়েও তীব্র ক্ষোভ প্রকাশ করেন জয়। তিনি দাবি করেন, মহম্মদ ইউনুসের (Mohammed Yunus) নেতৃত্বে একটি অনির্বাচিত ও অসাংবিধানিক সরকার সংসদকে পাশ কাটিয়ে আইন সংশোধন করেছে। তাঁর দাবি, “সংসদ ছাড়া এমন সংশোধন অসম্ভব।”

আরও পড়ুন: ভারতে বড় নাশকতার ছক! সমর্থকদের থেকে চাঁদা তুলছে জইশ?

হাসিনার অনুপস্থিতিতেই বিচারপ্রক্রিয়া পরিচালিত হওয়াকে জয়ের অভিযোগ আরও তীব্র করেছে। তাঁর দাবি, “মা’কে নিজের আইনজীবী বেছে নেওয়ার অধিকার দেওয়া হয়নি। আদালত আইনজীবী ঠিক করে দিয়েছে। এটা বিচার নয়, উপহাস।” তিনি এও দাবি করেন যে, ইউনুস আমেরিকার নির্দেশে কাজ করেন এবং এই রায়ের নেপথ্যেও আমেরিকার হাত রয়েছে।

বর্তমান পরিস্থিতিকে ‘আইনের শাসনবিহীন’ বলেই আখ্যা দেন জয়। তিনি বলেন, আইনের শাসন পুনরুদ্ধার না হওয়া পর্যন্ত কোনও আইনি আপিলের সম্ভাবনাই নেই। জয়ের দাবি, “আইনের শাসন ফিরলে এই রায় নিজে থেকেই বাতিল হয়ে যাবে।” এছাড়াও তিনি অভিযোগ করেন, “এক পক্ষ ন্যায়বিচার পাচ্ছে, অন্য পক্ষ পাচ্ছে না— এটিই তো অন্যায়।”